הרבנות הצבאית

הקמת הרבנות הצבאית והרב גורן

ראשיתה של הרבנות הצבאית טרם הקמתו של צה"ל. בהגנה הוקמה "המחלקה לענייני דת" ומספר חודשים לפני ההכרזה על הקמת מדינת ישראל החליט מפקד ההגנה דאז ישראל גלילי, על הקמת מחלקה מיוחדת שתטפל בהסדרת העניינים הדתיים. עם הקמת צה"ל, קיבלה המחלקה בהגנה את השם השירות הדתי.
עם הקמת צה"ל, בעקבות בקשת הרב הראשי הרב הרצוג הוקמה יחידת הרבנות הצבאית. זמן קצר לאחר מכן, מוזגו "השירות הדתי" והרבנות הצבאית ובסוף שנת 1948 פרסם הרמטכ"ל, רא"ל יעקב דורי את פקודות המטכ"ל הראשונות על הקמת הרבנות הצבאית.
עם הקמת הרבנות הצבאית, מונה הרב שלמה גורן לרב ראשי לצה"ל והוענקה לו דרגת סגן-אלוף. לאורך שירותו, טיפס הרב שלמה גורן בסולם הדרגות עד שהגיע לדרגת אלוף. כרבצ"ר הראשון בנה הרב גורן את יסודותיה של הרבנות הצבאית, ובין השאר ידועות פעולותיו בנושאי הוצאת הסידור האחיד, מדידות ושרטוטים של הר הבית, היתרי העגונות של חללי גוש עציון, המשחתת אח"י אילת, הצוללת אח"י דקר ועגונות רבות נוספות, פסיקה הלכתית תקדימית וייחודית לצבא, קביעת נוהלי כשרות ברורים למטבחי צה"ל ועוד.

רבנים נוספים

הרב מרדכי פירון היה הרב הצבאי הראשי השני ושירת בתפקיד זה בין השנים 1971–1977. בתקופה זו שבה התרחשה מלחמת יום הכיפורים, עסקה הרבנות הצבאית בצורה מקיפה בטיפול בחללים.
הרב גד נבון מונה לרב הצבאי הראשי השלישי ושירת בתפקיד זה בין השנים 1977–2000. בתקופה זו חל מעבר הדרגתי מתפקיד קצין הדת לתפקיד הרב הצבאי ומוסד קורס הרבנים הצבאיים. הרב נבון חיבר מאמרים הלכתיים בנושא זיהויים של חללי צה"ל ובתקופתו ניתן יתר תוקף לאמצעי הזיהוי.
הרב ישראל וייס מונה לרב הצבאי הראשי הרביעי וכיהן בתפקידו בשנים 2000–2006. הרב וייס מיסד את תחומי ההסברה וההלכה, הקים את תחום "ערכי תורה ללחימה" והביא לפיתוח אמצעי זיהוי החללים תוך מעבר לאמצעים ממוחשבים והטמעתם במערך הרבנות הצבאית.
הרב אביחי רונצקי מונה לרב הצבאי הראשי החמישי וכיהן בתפקידו משנת 2006 - 2010. הרב רונצקי הרחיב את פעילות תחום התודעה היהודית (לשעבר "ערכי תורה ללחימה") בחיל השם דגש על היחידות הלוחמות. החליפו בתפקיד הרב רפי פרץ. בתקופת הרב פרץ הועבר ענף "תודעה יהודית" מהרבנות הצבאית לאגף כוח אדם, ורק חלק קטן ממנו הושאר בסמכותה.
ביולי 2016 הוחלט שראש מחלקת הרבנות, אל"ם הרב אייל קרים, יהיה הרב הצבאי הראשי הבא, ובדצמבר 2016 הוא קודם לדרגת תת-אלוף ונכנס לתפקיד.
הרבנות הצבאית היא חיל עצמאי הכפוף לרמטכ"ל, בעבר נעשו ניסיונות להכפיף את החיל לאגף כח אדם (אכ"א) אך כל הרמטכ"לים עד היום הכירו בייחודו של חיל הרבנות הצבאית ושמרו על עצמאותו.
מלבד הרב גד נבון, אשר הוענקה לו דרגת האלוף עם מינויו - הרבנים הראשיים לצה"ל החלו מדרגה נמוכה מזו. תקן הרבצ"ר השתנה לתקן תת-אלוף, החל מכניסת תא"ל הרב רפי פרץ לתפקיד. את תפקיד סגן הרבצ"ר בתקן תת-אלוף - ביטל הרב נבון עם מינויו לרב הראשי לצה"ל.

מבנה

מבנה חיל הרבנות הצבאית הנוכחי מתבסס על שתי מחלקות עיקריות: מחלקת הרבנות ומחלקת ההפעלה (המכונה - מטה הרבנות). המבנה ההיררכי של המחלקות, כנהוג ביחידות מטה בצה"ל, מורכב מענפים וממדורים.

סגלי הרבנות ביחידות

ברוב היחידות בצה"ל קיים סגל רבנות. אנשי הרבנות ביחידה כפופים פיקודית לגורמי השלישות ביחידה, ומונחים מקצועית על ידי ענפי החיל השונים. בראש סגל הרבנות היחידתי עומד רב היחידה (קצין בוגר קורס רבנים צבאיים), לעיתים ישנו קצין המשמש סגן רב או קצין דת (בוגר קורס קציני דת), רכזי מו"ר (מסורת ורוח. בעבר נקראו מש"קי דת) האחראים על ענייני הרבנות השוטפים ביחידה תחת הרב היחידתי, נגדי כשרות ומשגיחי כשרות.
תפקידו של הרב היחידתי הוא לנהל ולהוות סמכות עליונה בענייני הדת ביחידתו, החל מכשרות המטבח, טיפול ראשוני בחללים, בדיקת תקינות העירוב, מענה לשאלות הלכתיות של החיילים, קביעת נהלים לענייני דת ביחידה, הזמנת שיעורים ועוד.

סמל הרבנות

בשנת תשע"ט שינתה הרבנות את הלוגו הרשמי שלה ו"ריבעה" את הקצה העליון של לוחות הברית שבלוגו, שקודם לכן היו מעוגלים.